RO
30.6.2023
Jurnalul Oficial al Uniunii Europene
C 230/209
Publicarea unei comunicări privind aprobarea unei modificări standard a caietului de sarcini al unei denumiri din sectorul vitivinicol, menționată la articolul 17 alineatele (2) și (3) din Regulamentul delegat (UE) 2019/33 al Comisiei (2023/C 230/17) Prezenta comunicare este publicată în conformitate cu articolul 17 alineatul (5) din Regulamentul delegat (UE) 2019/33 al Comisiei (1).
COMUNICAREA APROBĂRII UNEI MODIFICĂRI STANDARD
„Coteaux du Layon” PDO-FR-A0826-AM03 Data comunicării: 31.3.2023 DESCRIEREA ȘI MOTIVELE MODIFICĂRII APROBATE 1.
Codul geografic oficial Lista comunelor din arealul geografic și din zona situată în imediata vecinătate a fost actualizată pe baza Codului geografic oficial.
Această actualizare nu are niciun impact asupra perimetrului arealului geografic delimitat.
Au fost modificate punctele 6 și 9 din documentul unic.
2.
Distanța dintre butuci Distanța minimă dintre butucii de pe același rând a fost modificată de la 1 m la 0,90 m.
Scopul acestei modificări este de a permite o densitate de plantare mai mare, fără modificarea distanței dintre rândurile de butuci.
De asemenea, a fost adăugată o dispoziție specială referitoare la butucii de viță-de-vie plantați pe pante cu înclinații mai mari de 10 %, în cazul cărora se permite o distanță minimă de 0,80 m între butuci.
Această adăugire a fost efectuată pentru a se ține seama de situația specială a viței-de-vie plantate pe pante abrupte, în cazul căreia sunt necesare sisteme specifice la momentul plantării: o plantare a rândurilor paralelă cu pantele, mai degrabă decât perpendiculară pe acestea.
A fost modificat punctul 5 din documentul unic.
3.
Tăiere Normele privind tăierea au fost aliniate la cele aferente denumirilor din zona Anjou Saumur din valea Loarei.
Această armonizare este menită să le ofere operatorilor o mai bună înțelegere și să simplifice controalele.
Modificarea le oferă viticultorilor posibilitatea de a se adapta atunci când se confruntă cu înghețuri, care se produc din ce în ce mai târziu în cursul anului.
A fost modificat punctul 5 din documentul unic.
4.
Maturitate Conținutul minim de zaharuri al strugurilor a fost majorat de la 221 la 238 g/l în cazul denumirii „Coteaux du Layon” și de la 238 la 255 g/l în cazul denumirii urmate de numele comunei din care provin strugurii.
Această majorare a fost efectuată în scopul îmbunătățirii calității vinurilor, care sunt vinuri seci cu resturi de zaharuri.
Pentru a se ține seama de dificultățile întâmpinate la fermentare de către musturile cele mai bogate în zaharuri, tăria alcoolică dobândită în volume a fost plafonată în cazul vinurilor care au o tărie alcoolică naturală în volume de minimum 18 %.
A fost modificat punctul 4 din documentul unic.
(1) JO L 9, 11.1.2019, p. 2.